Benny Engelbrecht (S), 2007-12-07:
Som miljøministeren gør opmærksom på i den skriftlige fremsættelse, er dette forslag en uændret genfremsættelse af et tilsvarende forslag, som nåede at komme til førstebehandling allerede inden valget.
Dermed vil forslaget være nogle, om ikke alle, medlemmer bekendt.
Jeg skal derfor i store træk følge de synspunkter, som den daværende socialdemokratiske ordfører, hr. Bjørn Medom Nielsen, fremlagde, da forslaget blev behandlet den 9. oktober.
Jeg vil dog gerne lige indlede med at gratulere den nye minister med udnævnelsen.
Socialdemokraterne ser frem til at samarbejde med ministeren, ikke mindst i lyset af de gode intentioner om samarbejde, som er blevet udtrykt.
Vi vil bidrage positivt og sågar huske at rose, når der tages initiativer, der går i den rigtige retning.
Det foreliggende forslag er et eksempel på et skridt i den rigtige retning, men altså også kun et skridt.
Hensigten med det fremsatte lovforslag er at gøre det mindre attraktivt at overtræde miljøbeskyttelsesloven eller for at sige det meget enkelt: Flere typer miljøforseelser skal straffes med højere bøder.
Ministeren foreslår at hæve den nedre grænse for bøder for både privates og firmaers miljøovertrædelser, således at bødeudmålingen bliver højere; det betyder et forholdsvis klækkeligt minimumsbeløb i førstegangstilfælde.
Alligevel vil vi slå til lyd for, at problemet skal løses på flere måder end blot ved en forhøjelse af bødestraffen.
Socialdemokraterne mener, at det er hvert enkelt menneske, der kan gøre en indsats for at undgå miljøproblemer.
Det handler om at fremme sunde vaner, gode holdninger og ikke mindst i sidste ende vores sociale omgang med andre. Det nytter altså ikke meget at indføre højere bøder alene, hvis det ikke fører til en ændret adfærd, f.eks. fordi borgerne oplever, at det ikke kontrolleres, om loven nu engang overholdes.
De hidtidige bødestørrelser har ikke virket udpræget afskrækkende, og derfor er det positivt, at den grænse hæves.
Meget hjælper det dog ikke, hvis sandsynligheden for, at overtræderen bliver taget i ugerningen, fortsat er lille.
Allerhelst vil vi jo selvfølgelig, at den almindelige moral byder hver enkelt, at det ikke er en korrekt handlemåde.
Derfor skal der arbejdes ikke alene med holdninger, men også med, at det er let at komme af med sit affald på en korrekt måde.
Socialdemokraterne vil styrke den politiske indsats såvel nationalt som i europæisk sammenhæng med initiativer, som skal øge fokus på nødvendigheden af en samlet indsats.
Vi vil støtte de frivillige organisationer, der også arbejder på at holde Danmark rent, og vi vil støtte udvikling og forskning i, hvordan vi bedst muligt påvirker børn og voksne positivt.
Derfor forbeholder vi os ret til at stille ændringsforslag og supplementer til ministerens forslag, for vi ser gerne flere skærpelser og andre initiativer.
Vi vil give bøder for i det hele taget at efterlade affald i det offentlige rum på en uansvarlig måde, og vi er samtidig bevidste om, at øgede bødestraffe ikke gør det i sig selv.
Socialdemokraterne ser på miljøsvineri med stor alvor, og derfor kan vi støtte hovedlinjerne i forslaget og tilsiger det en positiv behandling i udvalget.
Samtidig vil vi se meget nøje på de høringssvar, der er kommet.